CELEX: 62008TN0459
Language: el
Date: 2008-10-06 00:00:00
Title: Υπόθεση T-459/08: Προσφυγή της 6ης Οκτωβρίου 2008 — EuroChem MCC κατά Συμβουλίου

20.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 327/37
            
         Προσφυγή της 6ης Οκτωβρίου 2008 — EuroChem MCC κατά Συμβουλίου
   (Υπόθεση T-459/08)
   (2008/C 327/66)
   Γλώσσα διαδικασίας: η αγγλική
   Διάδικοι
   
      Προσφεύγουσα: EuroChem Mineral and Chemical Company OAO (EuroChem MCC) (Μόσχα, Ρωσία), (εκπρόσωποι: P. Vander Schueren και B. Evtimov, δικηγόροι)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 661/2008 του Συμβουλίου, της 8ης Ιουλίου 2008, για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας μετά από επανεξέταση ενόψει λήξης ισχύος των μέτρων δυνάμει του άρθρου 11 παράγραφος 2 και μερική ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) 384/96 (1) καθόσον επιβάλλει δασμό αντιντάμπινγκ στην προσφεύγουσα, στις οικείες θυγατρικές εταιρίες παραγωγής και στις συνδεόμενες εταιρίες που αναφέρονται στην αιτιολογική σκέψη 23α) και γ) και στα άρθρα 1.2α) και 2.2α) του προσβαλλομένου κανονισμού·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Με την προσφυγή της η προσφεύγουσα προβάλλει δύο λόγους ακυρώσεως. Ο δεύτερος χωρίζεται σε τρία σκέλη.
   Πρώτον, η προσφεύγουσα υποστηρίζει ότι το Συμβούλιο και η Επιτροπή παρέβησαν το άρθρο 11, παράγραφος 3 του βασικού κανονισμού (2) και/ή παρέβησαν ουσιώδη δικονομικό τύπο αρνούμενα να κινήσουν αυτεπαγγέλτως ενδιάμεση επανεξέταση της ζημίας και των διαπιστώσεων σχετικά με το περιθώριο ντάμπινγκ παράλληλα με την επανεξέταση ενόψει λήξης ισχύος και κατά συνέπεια υπέπεσαν σε πρόδηλη πλάνη εκτιμήσεως κρίνοντας ότι πιθανολογείται η επανάληψη του ντάμπινγκ στο πλαίσιο της επανεξέτασης ενόψει λήξεως ισχύος.
   Δεύτερον, η προσφεύγουσα υποστηρίζει ότι το Συμβούλιο και η Επιτροπή κακώς καθόρισαν την κανονική αξία για την προσφεύγουσα με τη μερική ενδιάμεση επανεξέταση πράγμα που οδήγησε σε τεχνητή αύξησή της και προέβησαν σε εσφαλμένη σύγκριση με την τιμή εξαγωγής και, κατά συνέπεια, έκριναν εσφαλμένα ότι υπάρχει ντάμπινγκ παραβαίνοντας έτσι τα άρθρα 1 και 2 του βασικού κανονισμού, υπέπεσαν επανειλημμένα σε πρόδηλη πλάνη εκτίμησης και παραβίασαν θεμελιώδεις αρχές του κοινοτικού δικαίου.
   Ειδικότερα, η προσφεύγουσα υποστηρίζει ότι το Συμβούλιο και η Επιτροπή υπέπεσαν σε νομική πλάνη και παρέβησαν το άρθρο 2, παράγραφος 3 και 5 του βασικού κανονισμού καθώς και το νομικό πλαίσιο που ορίζουν τα άρθρα 1 και 2 του βασικού κανονισμού καθόσον δεν έλαβαν υπόψη ένα μεγάλο μέρος των εξόδων παραγωγής της προσφεύγουσας ως αναξιόπιστο στοιχείο και/ή εφαρμόζοντας de facto μια μεθοδολογία οικονομίας μη-αγοράς για να καθορίσουν το μεγαλύτερο μέρος της κανονικής αξίας της προσφεύγουσας.
   Άπαξ αποφάσισε να προβεί σε αναπροσαρμογή ως προς το αέριο, η Επιτροπή παρέβη το άρθρο 2, παράγραφος 5, δεύτερη φράση και/ή υπέπεσε σε πρόδηλη πλάνη εκτιμήσεως και παρέθεσε ελλιπή αιτιολογία, εφαρμόζοντας την αναπροσαρμογή αερίου με βάση την ενδοκοινοτική τιμή του αερίου στο Waidhaus, Γερμανίας και παραλείποντας να προβεί σε περαιτέρω αφαιρέσεις.
   Τελικά, η προσφεύγουσα υποστηρίζει ότι το Συμβούλιο και η Επιτροπή παρέβησαν το άρθρο 2, παράγραφος 10 του βασικού κανονισμού και υπέπεσαν σε πρόδηλη πλάνη εκτιμήσεως των στοιχείων καθόσον αφαίρεσαν από την τιμή εξαγωγής της προσφεύγουσας την πρώτη ανεξάρτητη πώληση, τα γενικά και διοικητικά έξοδα και προμήθειες των συνδεομένων εταιριών που αποτελούν αναπόσπαστο μέρος της ενιαίας οικονομικής μονάδας της προσφεύγουσας και των εσωτερικών τμημάτων πωλήσεως.
   
      (1)  ΕΕ L 185, σ. 1.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).